REPUBLIKA SRBIJA

NARODNA SKUPŠTINA

Odbor za ustavna pitanja i zakonodavstvo

04 broj 011-2356/21-2

22. septembar 2022. godine

B e o g r a d

USTAVNOM SUDU REPUBLIKE SRBIJE

 *BEOGRAD*

Bulevar Kralja Aleksandra 15

 Odbor za ustavna pitanja i zakonodavstvo Narodne skupštine Republike Srbije, na sednici održanoj 22. septembra 2022. godine, povodom podnetih inicijativa za pokretanje postupka za ocenu ustavnosti odredbe člana 69. stav 3. Zakona o izmenama i dopunama Zakona o planiranju i izgradnji („Službeni glasnik RS”, broj 83/18), odlučio je da dostavi Ustavnom sudu sledeći

ODGOVOR

 Investiciono preduzeće „Beobest” d.o.o, PIB: 102266491 Matični broj: 07880553, Beograd, ul. Svetozara Radojčića br. 82A, čiji je zakonski zastupnik Jelena Topalović Nikolić, iz Beograda, ul. Cvetanova ćuprija br. 93 A., podnelo je Ustavnom sudu Republike Srbije inicijativu za ocenu ustavnosti odredbe člana 69. stav 3. Zakona o izmenama i dopunama Zakona o planiranju i izgradnji („Službeni glasnik RS”, broj 83/18). U inicijativi je podnosilac kao razlog za ocenu ustavnosti istakao: „Član 69. stav 3. Zakona o izmenama i dopunama Zakona o planiranju i izgradnji („Službeni glasnik RS”, broj 83/18), nije u saglasnosti sa Ustavom Republike Srbije s obzirom da je istim utvrđeno da retroaktivno prestaje da važi konačan pojedinačni akt, da su osporene odredbe zakona suprotne odredbama člana 197. Ustava Republike Srbije, te da su ovim odredbama povređena i prava inicijatora, zagarantovana odredbama člana 3, 58. i 84. Ustava Republike Srbije”.

 S tim u vezi ukazujemo na sledeće:

 Odredbama člana 69. Zakona o izmenama i dopunama Zakona o planiranju i izgradnji („Službeni glasnik RS”, broj 83/18), propisano je:

 „U članu 140. stav 1. menja se i glasi:

 Građevinska dozvola prestaje da važi ako se ne izvrši prijava radova u roku od tri godine od dana pravosnažnosti rešenja kojim je izdata građevinska dozvola.

 Stav 4. menja se i glasi:

 Na zahtev investitora, nadležni organ može doneti rešenje kojim se odobrava da pravosnažna građevinska dozvola ostaje na pravnoj snazi dve godine posle roka propisanog stavom 3. ovog člana, ako se u postupku pokrenutom u roku iz stava 3. ovog člana utvrdi da je objekat završen u konstruktivnom smislu na osnovu zapisnika nadležnog građevinskog inspektora.

 Posle stava 6. dodaje se stav 7. koji glasi:

 Odredbe st. 3, 4, 5. i 6. ovog člana odnose se i na rešenja o građevinskoj dozvoli, odnosno rešenje o odobrenju za izgradnju koja su izdata u skladu sa ranije važećim zakonima kojima je uređivana izgradnja objekata pre 11. septembra 2009. godine. Rok za pribavljanje upotrebne dozvole za ove objekte je dve godine od dana stupanja na snagu ovog zakona.”

 Članom 3. Ustava Republike Srbije, propisano je:

 „Vladavina prava je osnovna pretpostavka Ustava i počiva na neotuđivim ljudskim pravima. Vladavina prava se ostvaruje slobodnim i neposrednim izborima, ustavnim jemstvima ljudskih i manjinskih prava, podelom vlasti, nezavisnom sudskom vlašću i povinovanjem vlasti Ustavu i zakonu.”

 Članom 58. Ustava Republike Srbije, propisano je:

 „Jemči se mirno uživanje svojine i drugih imovinskih prava stečenih na osnovu zakona. Pravo svojine može biti oduzeto ili ograničeno samo u javnom interesu utvrđenom na osnovu zakona, uz naknadu koja ne može biti niža od tržišne. Zakonom se može ograničiti način korišćenja imovine. Oduzimanje ili ograničenje imovine radi naplate poreza i drugih dažbina ili kazni, dozvoljeno je samo u skladu sa zakonom.”

 Članom 84. Ustava Republike Srbije, propisano je: „Svi imaju jednak pravni položaj na tržištu. Zabranjeni su akti kojima se, suprotno zakonu, ograničava slobodna konkurencija, stvaranjem ili zloupotrebom monopolskog ili dominantnog položaja. Prava stečena ulaganjem kapitala na osnovu zakona, ne mogu zakonom biti umanjena. Strana lica izjednačena su na tržištu sa domaćim.”

 Članom 197. Ustava Republike Srbije propisano je:

 „Zakoni i svi drugi opšti akti ne mogu imati povratno dejstvo. Izuzetno, samo pojedine odredbe zakona mogu imati povratno dejstvo, ako to nalaže opšti interes utvrđen pri donošenju zakona. Odredba krivičnog zakona može imati povratno dejstvo samo ako je blaža za učinioca krivičnog dela.”

 Odredbom člana 69. stav 3. Zakona o izmenama i dopunama Zakona o planiranju i izgradnji („Službeni glasnik RS”, broj 83/18), izjednačena su u pravima i obavezama lica kojima je građevinska dozvola, odnosno odobrenje za izvođenje radova izdato pre 11. septembra 2009. godine, sa licima koja grade objekte odnosno izvode radove po osnovu građevinske dozvole, odnosno odobrenja za izvođenje radova izdatih u skladu sa zakonima koji su stupili na snagu nakon 11. septembra 2009. godine.

 Pored navedenog, ukazujemo da je odredbom člana 69. stav 3. Zakona o izmenama i dopunama Zakona o planiranju i izgradnji („Službeni glasnik RS”, broj 83/18), ostvaren opšti interes s obzirom na to da se primenom ove odredbe rešavaju problemi gradilišta na celoj teritoriji Republike Srbije na kojima se godinama ne izvode radovi i gde protekom vremena dolazi do propadanja delimično izgrađenih objekata koji predstavljaju opasnost po bezbednost i život građana.

 Iz navedenog proizlazi da odredba člana 69. stav 3. Zakona o izmenama i dopunama Zakona o planiranju i izgradnji („Službeni glasnik RS”, broj 83/18), nije u suprotnosti sa citiranim odredbama Ustava Republike Srbije kojima se ostvaruje opšti interes, vladavina prava, jemči pravo uživanja svojine i jednak položaj na tržištu.

 Imajući u vidu napred navedeno, Odbor je mišljenja da je podneta inicijativa neosnovana.

 PREDSEDNIK

 Jelena Žarić Kovačević